सवाई माधोपुर। रणथंभौर अभयारण्य से करीब दो माह पहले गायब हुई बाघिन टी-17 (सुंदरी) का अभी सुराग भी नहीं मिला था कि अब बाघिन टी-31 के लंबे अर्से से लापता होने की जानकारी सामने आई है। वन विभाग के अधिकारी यह स्वीकार रहे हैं कि बाघिन लापता है, लेकिन कितने समय से लापता है यह नहीं बता पा रहे।
दूसरी ओर, गाइड व वनकर्मियों का कहना है कि टी-31 बाघिन तो टी-17 से भी पहले से लापता है। उसे लापता हुए करीब पांच माह हो गए हैं। टी-17 भी अपने दो बच्चों को छोड़कर गई थी और टी-31 के दो शावक भी जंगल में ही हैं। वन कर्मियों के अनुसार इंडाला वन क्षेत्र में विचरण करने वाली बाघिन टी-31 पिछले छह माह से न तो कैमरा ट्रेप में दिखाई दी और न ही किसी ने उसे देखा।
उम्मीद थी कि वाटर होल गणना में यह बाघिन दिखाई दे ही जाएगी, लेकिन इस गणना में भी वह दिखाई नहीं देने से उसकी मौजूदगी पर सवाल उठने लगे हैं। कर्मचारियों के अनुसार इस बाघिन के दोनो शावक बड़े होने के कारण आत्म निर्भर होकर विचरण करने का प्रयास कर रहे हैं। उप वन संरक्षक राहुल भटनागर बताते हैं कि उन्हें यहां आए अभी 15 दिन हुए हैं। उनकी जानकारी में भी आया है कि टी 31 लंबे अर्से से दिखाई नहीं दे रही है। यह चिंता की बात है, इसे तलाशने के लिए प्रयास किए जा रहे हैं।
hin_Deva hin_Deva hin_Deva